次韻蔡仲平梅花用玉局海南韻
作者：周紫芝
朝代：宋

paragraphs: 老翁腸斷江南村，誰將楚些招歸魂。
月明常憶看花處，斷橋流水天黄昏。
一行作吏此事廢，日涉漫記柴桑園。
天憐羈客老且病，玉琢妙語清而温。
當時飽喫惠州飯，十年來負蠻鄉暾。
花飛白雪颶欲起，瘴濕黄茅人閉門。
爲公復誦海南句，寒窗掩卷凄無言。
傷心起酹玉局老，夜半獨瀝鴟夷樽。